ไทยสู่ครัวโลกจัดงานอาหารชูเพื่อสุขภาพ
&nbsp;
18 ส.ค. 2554

โพสต์ทูเดย์ — ฟู้ด อินดัสทรี เท 20 ล้าน จัดงาน “HFIT 2011” ดันไทยศูนย์กลางอาหารเพื่อสุขภาพ คาดเงินสะพัดกว่า 500 ล้าน
นางนภาวรรณ ทรงประเสริฐกุล กรรมการผู้จัดการ บริษัท ฟู้ด อินดัสทรี เน็ทเวอร์ค เปิดเผยว่า บริษัทเตรียมใช้งบ 20 ล้านบาท จัดงานรวมสุดยอดอาหารสร้างสรรค์เพื่อสุขภาพ และส่วนผสมอาหารชั้นนำแห่งอาเชียน และงานประชุมวิชาการด้านอาหารของประเทศไทย ประจำปี 2554 (HFIT 2011) ระหว่างวันที่ 1013 มี.ค. 2554 ที่อิมแพ็ค เมืองทองธานี เพื่อผลักดันให้ประเทศไทยเป็นศูนย์กลางด้านอาหาร และมีการพัฒนาอย่างยั่งยืน 
ปัจจุบันพื้นที่การจัดงานกว่า 1.7 หมื่นตารางเมตร หรือกว่า 700 บูธ มีผู้จองพื้นที่แล้วราว 30% คาดภายในเดือน ต.ค.นี้ จะขายพื้นที่ได้ทั้งหมด โดยการจัดงานแบ่งเป็นวันสำหรับเจรจาทางธุรกิจ วันที่ 1012 มี.ค. และเปิดให้บุคคลทั่วไปเข้าชมในวันที่ 1213 มี.ค. คาดตลอดงานจะมีเงินสะพัดไม่ต่ำกว่า 500 ล้านบาท
ซึ่งหลังจากเปิดตัวงานครั้งนี้ บริษัทได้ทำการโรดโชว์ไปในตลาดต่างประเทศ เช่น จีน ญี่ปุ่น และออสเตรเลีย เพื่อเชิญพันธมิตรในต่างประเทศให้เข้ามาร่วมการจัดงานด้วย และได้รับความสนใจเป็นอย่างดี โดยบริษัทตั้งเป้าสัดส่วนผู้มาออกบูธ เป็นผู้ประกอบการคนไทย 90% และต่างชาติ 10%” นางนภาวรรณ กล่าว 
การจัดงานดังกล่าว ถือเป็นครั้งแรกของประเทศไทยและเอเชียตะวันออกเฉียงใต้ ที่จะมีเวทีสำหรับอุตสาหกรรมอาหารเพื่อสุขภาพและส่วนผสมอาหารชั้นนำ รวมทั้งจะมีการจัดงานประชุมวิชาการด้านอาหารของประเทศไทยด้วย ซึ่งจะส่งผลต่อการยกระดับอุตสาหกรรมอาหารของไทยให้ก้าวสู่ความเป็นครัวของโลก ซึ่งจะส่งผลดีให้กับประเทศไทยและคนไทย เพื่อยกระดับอุตสาหกรรมอาหารของไทยให้อยู่แนวหน้าของโลก และเป็นไปตามนโยบายการผลักดันให้ประเทศไทยก้าวสู่ความเป็นครัวของโลกอย่างแท้จริง โดยเฉพาะกลุ่มอาหารเพื่อสุขภาพที่มีแนวโน้มเติบโตต่อเนื่อง